
LUCY KING

Kjærlighet på menyen


Lucy King tilbrakte ungdomstiden oppslukt i kjærlighetsromanenes glamorøse og spennende verden når hun egentlig burde ha vært mer oppmerksom på skolearbeidet. Siden hun ikke kunne leve i en drømmeverden for alltid, fikk hun til slutt en språkutdannelse og har hatt mange forskjellige jobber. Hun bodde i Spania i ti år, men nå bor hun med mann og barn i England. Når hun ikke skriver, eller prøver å tenke ut nye og spennende ting å gjøre med kjøttdeig, leser hun, prøver seg på vanskelige kryssord og drømmer om de gylne strendene i Andalucia.

«Jeg vet at du har en motvilje mot å blande forretninger og fornøyelser», mumlet Zander Stanhope inn i øret på Mia Halliday da hun rakte ham et glass champagne. «Du har nevnt det utallige ganger de siste fire månedene. Men fra og med klokken to i natt, når denne klubben stenger og festen er over, jobber du ikke lenger for meg. Bare en tanke.»

Med et farlig glimt i øyet rettet Zander seg opp og skrittet av gårde, høy, bredskuldret og atletisk. Mia ble stående og stirre etter ham.

Bare en tanke.

Mannen var en trussel, tenkte hun og banet seg vei gjennom hinderløypen av lettkledde dansere, tryllekunstnere og akrobater mot kjøkkenet.

De hadde møttes i juni, kort tid etter at han hadde kontaktet henne for å be om hennes tjenester i forbindelse med festen han skulle arrangere for å feire sin 35-årsdag.

Først hadde hun trodd at det var en spøk, for hvorfor skulle en halvt gresk, halvt britisk shipping- og bankmagnat som jevnlig prydet sidene i både finans- og tabloidpressen, ringe henne? Halliday Catering vokste og fikk rykte på seg for å være nyskapende og innovativt, men det henvendte seg ennå ikke til medlemmer av den eliten han opererte i.

Da hun hadde kommet over sjokket og vantroen, hadde hun blitt latterlig smigret da han hadde fortalt henne at han hadde lest en artikkel om henne i et magasin og umiddelbart hadde bestemt seg for at ingen andre skulle gjøre det. Hun hadde blitt opprømt da hun innså at hans innflytelse kunne føre til at de velbeslåtte vennene hans ville strømme til selskapet hennes.

Fordi hun pleide å ha kontakt med kundene på avstand i de tidlige stadiene av planleggingen av et arrangement, hadde hun aldri forestilt seg at han to dager senere skulle dukke opp i lokalene hennes i et industriområde i Øst-London for å diskutere menyen ansikt til ansikt. Det hadde blitt et overveldende møte. Hun hadde ikke klart å tenke på annet enn sex når det gjaldt ham siden da.

Uten så mye som en tekstmelding for å informere henne om hva han hadde tenkt å gjøre, hadde han spasert inn i lokalet hennes den ettermiddagen, og alle sansene hennes hadde gått i alarmberedskap. Hun hadde sett opp og så reist seg brått, som om datamaskinen hadde gitt henne et elektrisk støt. Hun hadde lagt hånden i hans og stirret fortumlet inn i øyne med samme farge som kakao, mens han hadde presentert seg med en dyp stemme og svak aksent. Tiltrekningen var voldsom og nådeløs.

I ukene som fulgte, hoppet hjertet hennes over et slag hver gang en e-post dumpet ned i innboksen hennes. Når hun så navnet hans lyse opp på telefonen, ble hun tørr i munnen og svimmel. Som forberedelse til hver av de tre arbeidslunsjene deres hadde hun vært ekstra nøye med klærne og sminken, selv om hun hadde bebreidet seg selv for å være forfengelig.

Det hadde ikke hjulpet at han ikke hadde lagt skjul på at han var tiltrukket av henne, noe hun egentlig ikke kunne forstå når han hadde datet så godt som alle supermodeller og sosietetsdamer på planeten. Men han snakket til henne som om hun var den eneste kvinnen som fantes, og lot blikket gli over kroppen hennes som om han kledde av henne mentalt.

Men til tross for sjarmen og det langsomme, sexy smilet hans, hadde Mia med overmenneskelig anstrengelse stått imot. Hun hadde takket nei til middagsinvitasjonen hans, til og med sagt nei til en drink, og hun hadde blitt immun mot det ertende glimtet i øynene hans. Hun skjønte at han likte å teste viljestyrken hennes.

Hun måtte holde seg på matten hvis hun ville at selskapet skulle bli nummer én på sitt felt. For å oppnå den økonomiske tryggheten hun hadde manglet som barn – et barn som jevnlig hadde skulket skolen for å ta seg av sin stadig sykere mor, måtte hun være sterk.

Og det hadde hun vært.

Helt til han nettopp hadde mumlet de ordene i øret hennes og fått henne til å gå i spinn.

For han hadde et poeng.

Hun hadde vært så opptatt av å gjøre maten på festen ny og spennende, perfekt og minneverdig, at det ikke hadde falt henne inn at når festen var over, ville forretningene hun hadde med ham være avsluttet, og hun ville være fri til å leve ut det begjæret som hadde gnagd på henne så lenge.

Så hva skulle hun gjøre med det? lurte hun på mens hun tok ut en eske med sjokoladetrøfler fra kjøleskapet og rakte den til Hattie, venninnen, hennes nestkommanderende og eneste fast ansatte medarbeider. Var det i det hele tatt et spørsmål som trengte å diskuteres?

Nei.

Hun hadde aldri opplevd en slik tiltrekning, og hun kunne ikke huske sist hun hadde sluppet seg løs. Hennes siste katastrofe av et forhold, som i ettertid hadde vært mer hardt arbeid enn noe annet, hadde tatt slutt for to år siden, og siden da hadde hun vært så opptatt av jobben, at hun ikke hadde vært på en eneste date.

Dessuten var det ikke slik at hun var ute etter et forhold med ham. Hun visste hva han var. Hun leste avisene, og hun hadde selv vært vitne til hvor dyktig han var til å ta imot de utallige personlige telefonsamtalene han fikk.

Hans nonchalante holdning til kvinner – helt uforenlig med hennes lengsel etter et solid forhold som kunne gi henne den tryggheten og kjærligheten hun lengtet etter - var veldokumentert.

Hun hadde vært redd for at Zander kunne ødelegge ambisjonene hennes. Hun ville ikke gå glipp av muligheten til å styrke omdømmet sitt og utvide selskapet. Men sett fra et cateringperspektiv hadde arrangementet vært en triumf. Hun hadde delt ut så mange visittkort at hun måtte bestille flere.

Så hva var det som hindret henne i å feire suksessen med en natt med det hete sexlivet hun og Zander hadde ønsket seg i månedsvis?

Absolutt ingenting.

Zander satt og lekte med et glass årgangschampagne, mens han fulgte Mia med øynene der hun manøvrerte seg frem mellom gjester og artister for å dele ut konfekt etter middagen.

Hvis han hadde visst hvor vanskelig hun kom til å bli å knekke, ville han ha bladd videre da han satt og bladde i magasinet han hadde sett på flyet fra San Francisco til Tokyo. Han ville aldri ha dvelt ved bildet som fulgte med. Han ville ha gått for klubbens eget cateringteam og spart seg selv for en hel masse problemer.

Fire måneder med avvisning, både åpenlyst og underforstått, med urolig søvn og en frustrasjon som han aldri hadde opplevd maken til. Hadde Mia vært en forretningspartner eller rival, en søster, en bekjent eller hvem som helst, ville han ha beundret den urokkelige besluttsomheten hennes. Men fordi hun var en han hadde hatt lyst til å gå til sengs med i ukevis, kunne han ikke det.

«Hvorfor skuler du på cateringdamen?»

Zander klistret han på seg et smil og så på lillesøsteren. «Risottoen var litt grynete, syntes du ikke? Og hvor original er egentlig smaken av erter og mynte?»

Thalia himlet med øynene og slo ham på armen. «All maten var utmerket, det vet du godt. Jeg har hørt fantastiske ting om laksen, og chicken katsu-curryen var den beste jeg noen gang har smakt», sa hun med et fornøyd sukk. «Alle har det kjempegøy. Bortsett fra deg. Hun lente hun seg frem for å studere ham litt mer inngående. «Hvorfor er du så sur, Zan? Selene er ikke her for å lage en scene, og det kan vel ikke være cateringfirmaet, så hva er det egentlig som er i veien? Er det forretningene? Er du syk? Hva er det?»

Tilsynelatende var det cateringfirmaet. Han var ikke syk, og Stanhope Kallis, familiens bank- og shippingimperium som han hadde vært administrerende direktør for siden storebroren Leo hadde trukket seg fra stillingen for seks år siden, gikk fra den ene suksessen til den andre under hans ledelse. Han kunne ikke brydd seg mindre om at Selene – hans skandaløse, selvopptatte mor – ikke engang hadde svart på invitasjonen han hadde sendt henne. Når hadde hun noen gang vært interessert i ham eller det han gjorde, med mindre det hadde direkte sammenheng med utbyttet hun levde av?

Det var tvilen som plaget ham. Mistanken om at hun på en eller annen måte kunne se gjennom fasaden hans og inn i avgrunnen der de mange feilene hans lurte, krøp under huden på ham. Verre var det at han et sted dypt inne i seg kjente at følelser som han hadde holdt under lås og slå i nesten tre tiår, blusset opp.

Han hadde ærlig talt fått nok. Av alt sammen.

Han var ferdig med å gruble over at Mia nektet å spise middag med ham. Hun hadde sagt nei, og det var greit. Han visste ikke hvorfor det plaget ham så mye. Fordi det aldri hadde skjedd før? Fordi han kanskje hadde feiltolket tegnene og derfor kunne være i ferd med å miste grepet? Uansett hva som foregikk, var han lei av den uforklarlige, urovekkende effekten hun hadde på ham. Hun var ikke så tiltrekkende. Han kunne tenke seg hundre kvinner som var vakrere og mer spennende enn henne. Denne  … lengselen … han hadde etter henne var latterlig. Det var fullstendig bortkastet tid, og nå som han tenkte på det, helt uakseptabelt.

Hvordan kunne han ha glemt det han hadde lært av foreldrene sine som barn – at det aldri gikk bra å ønske seg ting man ikke kunne få, og at det å hengi seg til følelser bare førte til smerte og forvirring? Siden når hadde han vært så svak? Og hva så om han hadde krasjet og brent? Det hadde skjedd. Tydeligvis.

Mia ville kanskje ikke ha ham, men det var mange kvinner som ville det. Noen av dem var faktisk her. Han kunne finne den fysiske tilfredsstillelsen han lengtet etter med hvem som helst av dem. De ville ikke motstå ham. De ville bli glade for en invitasjon til middag eller drinker eller noe helt annet. Var det ikke derfor de holdt kontakten?

«Vet du hva?» sa han til Thalia og skjøv Mia ut av tankene sine en gang for alle, slik han burde ha gjort for flere uker siden.

«Hva?»

«Du har rett.»

«Har jeg?»

Zander tømte glasset sitt og signaliserte at han ville ha mer å drikke. «La oss få denne festen i gang.»

Klokken halv to om natten hadde Mia sendt Hattie og teamet hjem i varebilen og gått tilbake til kjøkkenet.

Tidligere på kvelden hadde hun regnet med at hun på denne tiden av natten ville tilbringe noen øyeblikk alene og reflektere over en vel utført jobb. Hun hadde forestilt seg at hun spent hadde telt ned minuttene til klokken to, og at hun på det tidspunktet ville oppsøke Zander, fortelle ham nøyaktig hva hun ønsket seg og dra av gårde med ham til en magisk natt med het, dampende sex.

Men selv om hun fulgte med på klokken, kom hun ikke til å oppsøke ham med det første. Hun ville ikke fortelle ham noe som helst, og det eneste stedet hun ville dra til, var hjem. Alene.

Hvordan kunne hun noensinne ha trodd at det ville være en god idé å ligge med Zander?

Hun må ha vært helt fra vettet.

Han ville ikke ha henne. Han ville bare ha noen å legge seg med i kveld, noen å forlenge bursdagsfeiringen med, mest sannsynlig. Og han brydde seg tydeligvis ikke om hvem.

Mia hadde nesten mistet konfektfatet da hun hadde tatt ham i å sende noen kvinnelige gjester et forførende smil. Hva var det som foregikk? hadde hun lurt på i en blanding av sjokk og forvirring, samtidig som hun med nød og neppe klarte å holde det profesjonelle smilet på plass. Hadde han ombestemt seg? Spilte han et slags spill med henne?

At avvisningen hans sved, var latterlig. Hadde hun ikke brukt de siste fire månedene på å ikke ønske hans oppmerksomhet? Jo, hun hadde ombestemt seg i siste øyeblikk, men hun var tydeligvis for sent ute, og hva annet hadde hun forventet? Han var en mann som kun var drevet av lyst og begjær, så selvfølgelig ville han gå videre. Hans trang til å flørte var instinktiv. Medfødt. Han kunne rett og slett ikke noe for det.

Men det var over. Når fakturaen var gjort opp, trengte hun ikke ha noe mer med ham å gjøre. Hun ville sette en strek over alt og gå videre. Det var ingen vits i å ønske at hun hadde takket ja til middagsinvitasjonen hans og ligget med ham da hun hadde hatt sjansen, og til helvete med konsekvensene. Anger var bortkastet tid. I morgen kom alt til å bli som før igjen, og hun kom ikke til å savne noe av det, ikke flørten, ikke oppmerksomheten, ingenting.

Klokken slo timeslaget. Kontrakten deres var avsluttet. Fylt av en dyster besluttsomhet ruslet Mia ut av kjøkkenet, ned en servicekorridor og gjennom den øde lobbyen. Hun dyttet opp døren til garderoben, som var større enn hele leiligheten hennes og langt mer overdådig innredet, og gikk inn i det svakt opplyste rommet, men stanset opp ved synet av Zander som tok på seg jakken.

«Hva gjør du her?» sa hun irritert, for han var fortsatt den mest sexy mannen hun noen gang hadde sett, og hun hadde fortsatt lyst på ham med hver eneste fiber i seg.

«Jeg har nettopp tatt farvel med den siste av gjestene mine», sa han. «Hva med deg, da?»

«Jeg gjorde meg ferdig på kjøkkenet.»

«Takk for dine tjenester i kveld.»

Hun sendte ham et stramt smil og gikk mot det eneste gjenværende plagget som hang der. «Bare hyggelig.»

«Maten var utmerket.»

«Jeg er glad for at du likte det.»

Mia var seg bevisst at blikket hans fulgte hver eneste bevegelse hun gjorde, noe som var ironisk når han tidligere hadde vært så opptatt med groupiene sine at han ikke så mye som hadde kastet et blikk i hennes retning. Hun rev kåpen av kleshengeren og tok den på seg. Så knyttet hun beltet med et kraftig rykk.

«Er det noe i veien?»

Irriterende nok kunne hun ikke la være å feste blikket på ham, selv om hun visste at kinnene hennes var avslørende røde, og hvis blikk kunne drepe, ville han sannsynligvis vært død, noe som ikke var særlig profesjonelt, men profesjonell var det siste hun følte seg akkurat nå. «Hvorfor skulle det være noe i veien?»

«Du virker … opprørt.»

Opprørt var et altfor unyansert ord for det virvaret av følelser hun slet med å holde i sjakk. «Jeg har det bra», sa hun med nok et stivt smil. «Jeg er bare trøtt.»

«Hvordan kommer du deg hjem?»

På et tidspunkt denne kvelden hadde hun trodd at hun skulle bli med ham hjem. Herregud, så dum hun var. «Jeg tar en drosje.»

«På denne tiden en lørdag kveld i London sentrum?»

«Jeg er forberedt på å vente hvis jeg må.»

«Du kan sitte på med meg.»

Absolutt ikke. Hvorfor forlenge pinen? Og uansett, han hadde vel ikke tatt farvel med alle gjestene sine? «Jeg trodde du hadde andre  … forpliktelser.»

«Hva er det du snakker om?»

«Haremet ditt.»

Øyenbrynene hans skjøt opp. «Hva?»

«Alle de kvinnene som svermet rundt deg», sa hun skarpt mens hun tok skjerfet av kleshengeren og la det rundt halsen. «Jeg er overrasket over at du ikke ble syk etter alle konfektbitene de ga deg. Men jeg må si at du så veldig fornøyd ut.»

«Du høres sjalu ut.»

Det var hun. Enormt. Og såret. Noe som var absurd. «Var det din hensikt?»

«Nei.»

«Jeg kunne ikke vært mindre sjalu», sa hun og trakk på skuldrene for å bevise det. «Det var bare litt kvalmende å måtte være vitne til noe sånt, det er alt. Du kan ligge med hvem du vil. Alle sammen samtidig, hvis det er det du liker. Det angår ikke meg.»

«Så hvorfor får jeg følelsen av at det gjør det?»

«Jeg har ingen anelse. Hvorfor skulle jeg bry meg om hva du gjør?»

«Du har gjort det helt klart at du ikke er interessert i meg, og det liker jeg kanskje ikke, men jeg respekterer det. Jeg kan ikke se noen som helst grunn til at du skulle bry deg om hva jeg gjør.»

Den forferdelige sjalusien hun nettopp hadde fornektet, vellet opp i henne og stjal både vettet og kontrollen hennes.

«Jeg skal si deg hvorfor», sa hun heftig og gikk bort og stilte seg foran ham. «Jeg misunner deg det, for du kunne ikke tatt mer feil når du sier at jeg ikke er interessert i deg. Jeg har hatt lyst på deg i månedsvis. Hver gang vi har snakket sammen, hver gang vi har sendt meldinger, hver gang vi har møttes, har jeg bare kunnet tenke på sex. Med deg. Jeg har aldri vært så tiltrukket av noen.»

Nå hadde hun fått blod på tann og klarte ikke å stoppe.

«Og før du forteller meg at jeg kunne ha fått deg når som helst, lar jeg aldri noe komme i veien for forretningene. Det er for mye som står på spill for meg. Jeg vil ha den økonomiske tryggheten som suksess gir, og jeg har alle intensjoner om å få det. Så jeg har vært nødt til å holde forholdet vårt profesjonelt og holde deg – klienten min – på en armlengdes avstand. Men det betyr ikke at jeg ikke har hatt lyst til å være tett på deg hvert eneste minutt av hver eneste dag.»

Hun tok et skritt mot ham, slik at han ikke kunne unngå å se hvor opprørt hun var. «Du aner ikke hvor vanskelig det har vært å motstå deg», sa hun opphisset. «Hvor mange ganger jeg har vært på nippet til å gi etter. Og så, da jeg var i ferd med å gjøre akkurat det, bestemmer du deg plutselig for å la meg i stikken og rette søkelyset et annet sted. Det er bare … så urettferdig.»

Stillheten som fulgte etter raseriutbruddet, var øredøvende. Luften mellom dem knitret som om de hadde pisket opp sin egen lille storm. I flere lange sekunder beveget ingen av dem seg.

Men så snudde han brått på hælen og gikk mot døren, og hun kunne ha skreket i frustrasjon, for hadde han virkelig tenkt å gå ut? Etter alt hun nettopp hadde tilstått? Hva var galt med ham? Med henne?

Men han gikk ikke. Han lukket døren og vred om nøkkelen, og Mia gispet overrasket. Hjertet økte takten.

Det varme blikket hans låste seg fast i hennes og naglet henne til stedet. Frustrasjonen og irritasjonen fordampet på et blunk, og hun innså med et grøss som gikk gjennom hele kroppen at han hadde hørt henne. Han hadde tatt til seg alt hun hadde sagt og rettet søkelyset helt og holdent mot henne, og det var akkurat så herlig og spennende som hun hadde håpet.

«Vil du at jeg skal være rettferdig?» mumlet han mens han la hendene rundt livet hennes og skjøv henne inn mot veggen.

«Ja», hvisket hun åndeløst, svimlende overveldet av varmen hans, den berusende duften hans, størrelsen og styrken. «Det gjør jeg virkelig.»

Smilet han ga henne var svakt, men blikket hans var intenst. Grepet hans om henne var lett, men hun følte det som et brennmerke. Han senket hodet, og hun lukket øynene. Det siste hun hørte før leppene deres møttes, var et mykt: «Så la oss leke.»

Det hadde tatt Zander sjokkerende lang tid å forene den kjølige, effektive kvinnen med denne sirenen som ga uttrykk for brennende følelser. Det hadde gjort ham målløs og ødelagt forstanden hans. Han måtte forkaste alt han hadde tenkt om at en hvilken som helst erstatning ville duge, og det hadde også krevd en viss anstrengelse.

Da han hadde kommet seg ut av dvalen og gjenvunnet et snev av fornuft, hadde han imidlertid et kort øyeblikk lekt med tanken på å fortelle henne at hun var for sent ute, men hvorfor i all verden skulle han gjøre det når han var så hard at det gjorde vondt? I stedet hadde han bestemt seg for å straffe henne for at hun hadde påført ham slike kvaler og plaget ham med tvil de siste månedene, ved langsomt å drive henne til vanvidd og holde henne på pinebenken til hun tryglet ham om nåde.

Men det hadde gått så lang tid, og han ville fortsatt ha henne så mye at behovet for hevn forduftet i det øyeblikket munnen hans møtte hennes. Alt håp om stålkontroll og kjølig finesse forsvant. Kysset som Mia øyeblikkelig gjengjeldte med vill hengivenhet, tente en ild i ham.

Zander presset henne mot veggen med hoftene, begravde fingrene i håret hennes og vinklet hodet hennes for å utdype kysset. Begjæret strømmet hett i årene. Hvor mange ganger hadde han ikke tenkt på de fyldige, myke leppene hennes? Den silkeglatte håret hennes? Den fløyelslignende huden hennes? Virkeligheten overgikk alt han hadde forestilt seg.

Da hun stakk hendene under skjorten hans og plantet dem på ryggen hans, strålte bølger av varme inn i hver eneste celle i kroppen hans. Selv om han hadde trodd at han var så hard som han kunne bli, klynket og vred hun seg mot ham og beviste at han tok feil.

Dypt lettet over at han ikke var i ferd med å miste grepet, at hun ikke hadde sett noe i ham som hun ikke likte, men at hun rett og slett hadde en drivkraft og en stahet som kunne måle seg med hans, avbrøt Zander kysset, pustet tungt, og lente seg litt tilbake for å løsne beltet på frakken hennes.

Hun så sjarmerende fortumlet ut, konstaterte han fornøyd da han fikk løsnet knuten. De blå øynene hennes var blanke og kinnene røde, og hun pustet enda raskere enn han gjorde. Men så blunket hun, la en hånd på hans og sa inntrengende: «Vent», og han stivnet.

«Hva er i veien?»

«De kvinnene.»

Han rynket pannen. Hva i helvete snakket hun om? «Hvilke kvinner?»

«De som svermet rundt deg.»

Akkurat. Dem. Nå forsto han i det minste hvorfor ingen av dem hadde appellert. «Det viste seg å være nytteløst. Så jeg sendte dem hjem. Jeg har villet ha deg siden jeg fikk øye på deg, Mia. Selv etter at du takket nei til middag og drinker. Du aner ikke hva jeg har forestilt meg å gjøre med deg. Du er ikke den eneste som har tatt kalde dusjer. Som har gått fra vettet. Og for å gjøre vondt verre, ser det ut til at du har ødelagt meg for alle andre.»

Det var tydeligvis noe i tonen eller uttrykket hans som beroliget henne, for hun sa: «Vi kaster bort tiden», og slo hendene hans av beltet for å ta det av selv.

Hjertet hamret, og behovet for henne kom tilbake og nådde en nesten uutholdelig høyde, og Zander stakk hånden ned i baklommen etter lommeboken. Han skjøv buksen og boksershortsen ned, og med sammenbitte tenner rullet han på kondomet. Mia tok av seg undertøyet og dro kjolen opp, og med merkelig skjelvende hender tok han tak i lårene hennes og løftet henne opp. Hun låste beina rundt livet hans og armene rundt halsen hans, og da han ikke klarte å holde igjen et øyeblikk lenger, trengte han inn i den våte varmen hennes med et grovt stønn.

Han avbrøt ropet hennes med et kyss som var desperat og voldsomt, og da han ikke orket å vente, begynte han å bevege seg. Han grep om hoftene hennes, og hun klamret seg til håret hans, og han prøvde å holde kontrollen, men det hadde gått fire måneder, og hun følte seg som i himmelen.

Bena hennes strammet seg rundt livet hans. De indre musklene hennes strammet seg rundt ham, som om hun aldri ville slippe ham. Desperat etter luft rev han munnen fra hennes. Da han lot den gli langs kjeven hennes, kjente han den raspende pusten hennes varme mot ansiktet sitt. Den utsøkte spenningen i musklene hans økte. En bølge av nytelse bygget seg opp, og han klarte ikke å holde igjen lenger.

Med en primitiv knurring nappet han henne i øreflippen og justerte vinkelen på hoftene hennes og støtte til hardt og dypt. Mens orgasmen strømmet gjennom henne, ga han etter for nytelsen, begravde ansiktet i halsgropen hennes og lot hvitglødende ekstase krasje gjennom ham.

Hvor lenge de ble stående der sammen, med hjertene bankende mot hverandre, visste han ikke. Det var først da adrenalinet hadde rent ut av kroppen hans, gjort musklene til mos og beina så svake at de knapt kunne holde ham oppe, at han løftet hodet fra halsen hennes, trakk seg ut og satte henne ned.

«Det var godt», mumlet Mia hest og blunket som om hun var lamslått, fortsatt klistret til veggen som om hun kunne havne i en haug på gulvet hvis hun beveget seg bort fra den.

Zander snudde seg bort for å ta seg av kondomet og tenkte at godt var en underdrivelse. Aldri før hadde det faktisk blinket lys bak øyelokkene hans. Aldri før hadde det gitt ham en slik tilfredsstillelse.

«Du lever virkelig opp til ryktet ditt.»

«Jeg har knapt nok begynt», mumlet han. «Vi har måneder å ta igjen, og jeg har planer for skjerfet ditt.»

«Vi kan jo ikke bli her», konstaterte hun.

Hun hadde rett. Det kunne de ikke. Så det eneste spørsmålet som gjensto var: «Hjem til deg eller meg?»

